b"\n_START_ARTICLE_\nBicing\n_START_SECTION_\nFuncionament\n_START_PARAGRAPH_\nPer poder utilitzar el servei cal donar-se d'alta per Internet o b\xc3\xa9 presencialment a l'oficina de Bicing, i \xc3\xa9s necessari presentar una targeta de cr\xc3\xa8dit juntament amb el document d'identitat. Aquest servei est\xc3\xa0 prohibit als menors de 16 anys. Els joves entre 16 i 18 anys necessiten una\xc2\xa0autoritzaci\xc3\xb3\xc2\xa0signada pel seu pare/mare o tutor legal que hauran d'entregar a l'oficina Bicing. _NEWLINE_Les bicicletes es poden trobar arreu de les estacions de la ciutat, situades a punts propers d'estacions de metro, tren, Ferrocarrils de la Generalitat de Catalunya i aparcaments p\xc3\xbablics. La dist\xc3\xa0ncia entre les estacions \xc3\xa9s d'uns 400 metres._NEWLINE_Per agafar una bicicleta, s'ha d\xe2\x80\x99acostar la targeta al lector i un cop el sistema d\xc3\xb3na un n\xc3\xbamero d\xe2\x80\x99ancoratge, ja es pot retirar la bicicleta. Es disposa de tres minuts per comprovar el seu correcte estat (frens, rodes, ajustar el seient,...) de no ser aix\xc3\xad, es pot retornar dins d'aquests tres minuts i el sistema en donar\xc3\xa0 una altra. Les estacions disposen d'un lector de targetes, una pantalla que mostra informaci\xc3\xb3 de diferent tipus referent al servei, i un mapa adhesiu de les estacions m\xc3\xa9s properes. En el moment de retornar una bicicleta, si una estaci\xc3\xb3 est\xc3\xa0 plena i l'usuari no pot deixar la bicicleta, es pot apropar la targeta al terminal de l'estaci\xc3\xb3 i la pantalla indicar\xc3\xa0 quina \xc3\xa9s l'estaci\xc3\xb3 m\xc3\xa9s propera amb llocs lliures, proporcionant 10 minuts extres sense rec\xc3\xa0rrec. Des del 15 de juliol de 2007, a m\xc3\xa9s, quan es deixa una bici a una estaci\xc3\xb3, l'usuari no en pot agafar una altra fins passats 10 minuts des de l'\xc3\xbaltim \xc3\xbas. D'altra banda, si una mateixa bicicleta s'agafa i es retorna a la mateixa estaci\xc3\xb3 en menys de 2 minuts, el sistema interpreta que aquesta no est\xc3\xa0 en condicions de ser utilitzada i la deixa bloquejada a l'estaci\xc3\xb3 fins que el servei de manteniment la revisi, sense que a l'usuari se li apliqui la penalitzaci\xc3\xb3 dels 10 minuts.\n_START_SECTION_\nLa bicicleta\n_START_PARAGRAPH_\nLa bicicleta t\xc3\xa9 un disseny diferenciat del de les bicicletes comercials, per tal d'impedir el seu robatori i posterior venda en el mercat negre. Tanmateix, cal dir que el disseny \xc3\xa9s compartit amb alguns dels serveis de compartici\xc3\xb3 de bicicleta que gestiona l'empresa Clear Channel (la de Barcelona \xc3\xa9s ben igual que la del mateix servei a Estocolm, encara que all\xc3\xa0 s\xc3\xb3n pintades de color blau). La bicicleta tamb\xc3\xa9 est\xc3\xa0 dissenyada per a la m\xc3\xa0xima durabilitat, tenint en compte que est\xc3\xa0 les 24 hores a la intemp\xc3\xa8rie. _NEWLINE_La bicicleta \xc3\xa9s de color vermell, amb parafangs de color blanc. El quadre \xc3\xa9s de ferro i alumini, amb un pes de 16,8\xc2\xa0kg. Les dues rodes porten pneum\xc3\xa0tics gruixuts, la de davant \xc3\xa9s de 20 polzades i la de darrere \xc3\xa9s m\xc3\xa9s gran, de 26. La bicicleta disposa d'un llum vermell al darrere i d'un llum blanc al davant, tots dos fixos. L'energia per al seu funcionament prov\xc3\xa9 d'una dinamo que es carrega quan la bici es posa en moviment. La bicicleta tamb\xc3\xa9 disposa d'un canvi intern Shimano Nexus de tres marxes, amb fre intern incorporat. La maneta del canvi \xc3\xa9s de tipus Grift Shift. El fre de davant \xc3\xa9s un fre est\xc3\xa0ndard de tipus V-Brake. El manillar t\xc3\xa9 una forma especial amb porta bosses incl\xc3\xb2s, i porta el timbre (que \xc3\xa9s obligatori segons el Reglament de Tr\xc3\xa0nsit). Tamb\xc3\xa9 disposa d'un peu plegable per mantenir-la dreta. Cada bicicleta t\xc3\xa9 un n\xc3\xbamero i \xc3\xa9s identificada pel sistema inform\xc3\xa0tic cada cop que s'ancora a una estaci\xc3\xb3. D'aquesta manera es controla el temps del trajecte, aix\xc3\xad com el seu manteniment.\n_START_SECTION_\nNotes\n_START_PARAGRAPH_\nNota 1:  L'increment del preu, a partir de l'1 de setembre de 2012, correspon a l'augment del tipus impositiu del 16 al 21% acordat pel Govern espanyol."